钦定古今图书集成/理学汇编/学行典/第228卷 > 《杨氏七孝芳声序》曹于汴
## 钦定古今图书集成/理学汇编/学行典/第228卷 > 《杨氏七孝芳声序》曹于汴

淮阴杨氏，通参公为其封。母董孺人病笃，惶迫莫可
为计，祷于天，割股为羹，食之得愈。公之子博士君忆
沿，同配谢孺人，复因公病刲股。公之孙把总于庠，亦
为父忆沿，刲股于邦，亦公之子。于郊妻许，公之孙妇
适陆率履者。公之孙女，一为母潘，一为祖母某姓，一
为父忆木，皆刲股。乃谢孺人为处女。甫四岁时，业为
母子。及既嫁，又为博士君，各刲股矣。而博士君为诸
生时，已有“孝子”之称。于是缙绅戚友交美之，或旌以
匾，或赠以诗。文曰“同心纯孝”、曰“奕世忠孝”、曰《德行文
学》、曰《孝子名士》、曰“孝顺。”之门亦有未及旌扬者，盖有
待也。诸生于陞，亦公之孙而博士君之子也。将梓其
诗文以传，而求序于不佞。时不佞且北行，徒行送百
二十里，示恳也。余以其刲股者七人，命曰七孝。芳声
云：“因七人而概杨氏之门，因刲股而概七人之孝耳。”
借谓其孝止于割股，则通参公之清修崇望，出处有
声，果何物乎？而其馀可推矣。又谓孝子于七人，则于
陞之奔走不遑，求显其光，果何物乎？而其馀又可推
矣。洪惟我太祖以孝治天下，而刲股一事不在旌表
之列，非薄之也，不欲以难事为民倡，且虑其毁伤灭
性，重违亲意也。顾孝子当亲之疾，凡可救疗，不惮为
之。斯时也，不知有旌，而乌知有不旌？夫民心积染，或
至路人。其亲区区财利，较量尔我，一语不相能，或至
反唇。彼其自刃自残，视肤肉若瓦砾，濒死无顾，岂可
易及哉！善乎卢子守恭之言曰：“以身疗亲，身犹亲身。
夫惟以身为亲身，故能刲股，故能竭力，故无以有己，
故不失身以辱身。”《通参公》可作。或以余言为不谬，未
可知也。